Official Journal L 012 , 15/01/1972 P. 0015 - 0023

Finnish special edition: Chapter 3 Volume 4 P. 0069

Danish special edition: Series I Chapter 1972(I) P. 0019

Swedish special edition: Chapter 3 Volume 4 P. 0069

English special edition: Series I Chapter 1972(I) P. 0021

Greek special edition: Chapter 03 Volume 7 P. 0119

Spanish special edition: Chapter 03 Volume 5 P. 0139

Portuguese special edition Chapter 03 Volume 5 P. 0139



Ir-Regolament (KEE) Nru 100/72 tal-Kummissjoni ta’ l-14 ta’ Jannar 1972 li jippreskrivi regoli dettaljati dwar l-iżnaturazzjoni taz-zokkor għall-għalf ta’ l-annimali IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabbilixxi l-Komunità Ekonomika Ewropea, Wara li kkunsidrat ir-Regolament tal-Kunsill Nru 1009/78/KEE [1] tat-18 ta’ Diċembru 1967 dwar l-organizzazzjoni komuni tas-suq fiz-zokkor, kif l-aħħar emendat bir-Regolament (KEE) Nru 2727/71 [2], u b’mod partikolari l-Artikoli 9(8) u 38 tiegħu, Billi r-Regolament tal-Kunsill (KEE) Nru 2049/69 [3] tas-17 ta’ Ottubru 1969 li jippreskrivi regoli ġenerali dwar l-iżnaturazzjoni taz-zokkor għall-għalf ta’ l-annimali, kif emendat bir-Regolament (KEE) Nru 2863/71 [4], ma fihx aktar dispożizzjonijiet li jikkonċernaw il-qasam ta’ l-applikazzjoni taċ-ċertifikat ta’ premium għall-iżnaturazzjoni; billi r-regoli dettaljati rilevanti kienu jinstabu fir-Regolament tal-Kummissjoni (KEE) Nru 2061/69 [5] ta’ l-20 ta’ Ottubru 1969 li jippreskrivi regoli dettaljati dwar l-iżnaturazzjoni ta’ zokkor għall-għalf ta’ l-annimali, kif l-aħħar emendat bir-Regolament (KEE) Nru 772/71 [6]; billi r-Regolament (KEE) Nru 2061/69 diġà ġie emendat diversi drabi u emendi oħra importanti saru meħtieġa; billi, fl-interessi ta’ ċarezza, ir-regoli dettaljati dwar l-iżnaturazzjoni ta’ zokkor għall-għalf ta’ l-annimali għandhom għalhekk jiġu kkonsolidati f’Regolament ġdid; Billi r-Regolament (KEE) Nru 2049/69 jipprovdi għal żewġ metodi ta’ fissar tal-premium ta’ l-iżnaturazzjoni, jew manjiera uniformi għall-Komunità intiera, jew permezz ta’ proċedura ta’ tfigħ ta’ l-offerti; billi r-regoli dettaljati għal din il-proċedura jistgħu, fil-biċċa ’l kbira, jiġu mudellati fuq id-dispożizzjonijiet li jinsabu fir-Regolament (KEE) Nru 394/70 [7] rigward sejħiet għall-offerti biex jiġu stabbiliti l-ħlasijiet lura ta’ esportazzjoni taz-zokkor; Billi huwa meħtieġ li jiġu preskritti l-kondizzjonijiet li taħthom jista’ jinkiseb ċertifikat ta’ premium ta’ l-iżnaturazzjoni u biex jiġu speċifikati regoli amministrattivi li jikkonċernaw dan iċ-ċertifikat; Billi, wara li jingħata kont b’mod partikolari tat-telfiet kwantitattivi sostenuti ġeneralment matul il-proċess ta’ l-iżnaturazzjoni, marġni ta’ tolleranza għandha titħalla bejn il-kwantità ta’ zokkor żnaturat u l-kwantità murija fuq iċ-ċertifikat ta’ premium ta’ l-iżnaturazzjoni; billi marġni simili tista’ tintuża biex jiġi kkalkolat l-ammont tad-depożitu li għandu jiġi sekwestrat fejn parti biss mill-kwantità taz-zokkor muri fuq iċ-ċertifikat ikun ġie żnaturat; Billi l-operat kif jixraq ta’ suq waħdieni jinħtieġ li s-suq ikun flessibbli kemm jista’ jkun; billi, għal dan il-għan disposizzjoni għandha ssir biex iċ-ċertifikat tal-premium ta’ l-iżnaturazzjoni jiġi trasferit jew mibdul skond formalitajiet speċifikati; billi, b’żieda, iċ-ċertifikat tal-premium ta’ l-iżnaturazzjoni, li jagħti d-dritt ta’ ħlas tal-premium u jinvolvi l-obbligazzjoni biex jiġi żnaturat iz-zokkor imsemmi, għandu jkun validu għal perjodu li jippermetti lill-manifatturi tat-tgħam li jagħmlu arranġamenti fit-tul; Billi z-zokkor biss maħsub għall-għalf ta’ l-annimali huwa eliġibbli għal premium ta’ żnaturazzjoni; billi l-proċessi speċifiċi ta’ l-iżnaturazzjoni li jridu jintużaw jekk premium ta’ l-iżnaturazzjoni jrid jitħallas għandu għalhekk jiġi stabbilit; billi disposizzjoni trid issir wkoll għall-operati varji u b’mod partikolari għall-approvazzjoni minn qabel tal-postijiet li fihom tiġi effettwata l-iżnaturazzjoni; Billi la darba zokkor żnaturat irid jintuża biss għall-għalf ta’ l-annimali, l-Istati Membri jridu jieħdu l-miżuri meħtieġa biex jiżguraw li huwa wżat għal dan il-għan; Billi kontrolli mwettqa fuq l-aġenti ta’ l-iżnaturazzjoni definiti f’dan ir-Regolament urew li riżultati għall-istess prodotti jistgħu xi drabi jkunu differenti minn dawk imfassla fid-definizzjonijiet; billi dawn ir-riżultati jistgħu ma jkunux strettament eżatti; billi għandu jitħalla ċertu latitudni tekniku rigward il-kontenuti minimi speċifikati; Billi l-valur nutrittiv ta’ zokkor mhux maħdum jiddependi prinċipalment fuq il-kontenut tas-sukrosju tiegħu; billi, għalhekk, il-premium għal zokkor mhux maħdum ta’ kwalità oħra għajr il-kwalità standard għandu jiġi aġġustat fid-dawl tal-ġbir taz-zokkor imsemmi; Billi tista’ tkun ġustifikata ekonomikament li ssir disposizzjoni għal aġġustamenti għall-premiums fejn prezzijiet taz-zokkor jinbidlu matul perjodu speċifikat; Billi, sabiex tiġi żgurata l-konformità mad-dispożizzjonijiet dwar l-iżnaturazzjoni, il-premium għandu jitħallas biss wara l-iżnaturazzjoni tkun ġiet effettwata skond dawn id-dispożizzjonijiet; billi, sabiex tiġi evitata sorveljanza li tqum ħafna flus, m’għandhomx jitħallew ħlasijiet bil-quddiem fuq il-premiums ta’ l-iżnaturazzjoni; Billi l-miżuri li għalihom jipprovdi dan ir-Regolament huma skond l-Opinjoni tal-Kumitat ta’ Ġestjoni taz-Zokkor, ADOTTAT DAN IR-REGOLAMENT: TITOLU I Proċeduri tas-sejħa għall-offerti Artikolu 1 Il-kondizzjonijiet ta’ l-istedina għall-offerti tista’ tipprovdi għal kwantità massima. Artikolu 2 1. Il-proċedura tas-sejħa għall-offerti għall-iffissar ta’ premiums għandha tiġi organizzata mill-aġenzija ta’ intervent xierqa. 2. L-aġenzija ta’ l-intervent għandha tfassal stedina għall-offerti. L-istedina għall-offerti għandha tiġi pubblikata fil-Ġurnal Uffiċjali tal-Komunitajiet Ewropej. L-aġenzija ta’ l-intervent tista’ tippubblika wkoll l-istedina għall-offerti jew tippubblikaha xi mkien ieħor. 3. Il-pubblikazzjoni fil-Ġurnal Uffiċjali tal-Komunitajiet Ewropej għandha sseħħ mill-inqas għaxart ijiem qabel ma jiskadi l-perjodu għas-sottomissjoni ta’ l-offerti. 4. L-istedina għall-offerti għandha tindika l-kondizzjonijiet ta’ l-istedina għall-offerti u b’mod partikolari, fejn xieraq, l-ammont massimu tal-premium ta’ l-iżnaturazzjoni, il-kwantità minima għal kull offerta u l-kwantità massima għal kull offerta. Artikolu 3 1. Jekk is-sitwazzjoni fuq is-suq taz-zokkor fil-Komunità teħtieġ hekk, tista’ tinħareġ stedina permanenti għall-offerti. Matul il-perjodu taż-żmien tal-validità ta’ l-istedina permanenti għall-offerti, stediniet parzjali għall-offerti jistgħu jinħarġu. 2. L-istedina permanenti għall-offerti għandha tiġi ppubblikata biss għall-għan li tinħareġ. L-istedina kif ippubblikata tista’ tiġi emendata jew mibdula matul il-perjodu taż-żmien ta’ validità ta’ l-istedina permanenti għall-offerti. Għandha tiġi emendata jew sostitwita jekk il-kondizzjonijiet ta’ l-istedina għall-offerti jinbidlu matul dak il-perjodu ta’ żmien ta’ validità. 3. Il-perjodu għas-sottomissjoni ta’ l-offerti għall-ewwel stedina parzjali għall-offerti għandu: (a) jibda filjum li fih l-istedina permanenti għall-offerti tiġi ppubblikata fil-Ġurnal Uffiċjali tal-Komunitajiet Ewropej u (b) tiskadi fid-9.30 ta’ fil-għodu fl-ewwel jum ta’ l-Erbgħa wara l-għaxar jum li jiġi wara l-pubblikazzjoni. 4. Il-perjodi għas-sottomissjoni ta’ l-offerti bħala risposta għat-tieni u stediniet oħra parzjali sussegwenti għall-offerti għandhom: (a) jibdew fl-ewwel jum tax-xogħol ta’ wara d-data ta’ skadenza tal-perjodu ta’ qabel u (b) jiskadu fid-9.30 ta’ filgħodu fil-jum ta’ l-Erbgħa tal-ġimgħa ta’ wara. 5. Fil-każ li tinħareġ stedina permanenti għall-offerti, id-dispożizzjonijiet ta’ l-Artikoli li ġejjin f’dan it-Titolu għandhom jgħoddu għall-istediniet parzjali kollha għall-offerti. Artikolu 4 1. Dawk li jagħmlu l-offerti għandhom jew iwasslu offerti bil-miktub lill-aġenzija ta’ l-intervent li għalihom għandha tingħata rċevuta jew jindirizzaw l-offerti lill-aġenzija ta’ l-intervent permezz ta’ ittra reġistrata, telex jew telegramma. 2. L-offerta għandha tindika: (a) l-istedina li għandha x’taqsam magħha l-offerta; (b) l-isem u l-indirizz ta’ min jitfa’ l-offerta; (ċ) it-tip u l-kwantità totali taz-zokkor li jrid jiġi żnaturat; (d) l-ammont tal-premium ta’ l-iżnaturazzjoni propost għal kull 100 kilogramma, fil-munita kurrenti ta’ l-Istat Membru li fih tinstab l-aġenzija ta’ l-intervent li lilha tkun intbagħtet l-offerta. L-aġenziji ta’ l-intervent jistgħu jinħtieġu informazzjoni addizzjonali. 3. Offerta għandha tkun valida biss jekk: (a) tingħata prova qabel ma jiskadi l-perjodu għas-sottomissjoni ta’ l-offerti li dak li għamel l-offerti jkun iddepożita d-depożitu meħtieġ għall-offerta; (b) tkun tinkludi dikjarazzjoni minn dak li jagħmel l-offerti li, jekk l-offerta tiegħu għal premium ta’ l-iżnaturazzjoni, minn issa ’l quddiem imsejjaħ l-"premium", tirnexxi, huwa japplika għal ċertifikat tal-premium ta’ l-iżnaturazzjoni, minn issa ’l quddiem imsejjaħ iċ-"ċertifikat", għall-kwantità ta’ zokkor li jrid jiġi żnaturat u jiddepożita d-depożitu meħtieġ f’dan il-każ. 4. Offerta tista’ tistipula li tista’ tiġi trattata bħala sottomessa biss jekk l-għotja għandha x’taqsam mal-parti kollha jew parti speċifikata tal-kwantità indikata fl-offerta. 5. Offerta li ma tintbagħatx skond id-dispożizzjonijiet ta’ dan l-Artikolu, jew li jkun fiha kondizzjonijiet oħra għajr dawk indikati fl-istedina għall-offerti, m’għandhiex titqies. 6. Ġaladarba l-offerta tkun inbagħtet ma tistax tiġi rtirata. Artikolu 5 1. Id-depożitu meħtieġ mill-istedina għall-offerti għandu jkun ta’ 0.5 unitajiet ta’ kontijiet għal kull 100 kg ta’ zokkor abjad jew mhux maħdum. 2. Dak li jagħmel l-offerti jista’ jiddepożita d-depożitu jew bi flus kontanti jew fil-forma ta’ garanzija minn impriża li tikkonforma mal-kriterji preskritti mill-Istat Membru li fih tkun ġiet sottomessa l-offerta. Kull Stat Membru għandu jgħarraf lill-Kummissjoni bit-tipi ta’ impriżi awtorizzati biex jagħtu garanzija bħal din u bil-kriterji riferiti fis-subparagrafu preċedenti u l-Kummissjoni għandha wara dan tinforma lill-Istati Membri l-oħra. Artikolu 6 1. L-offerti għandhom jiġu eżaminati f’sessjoni privata mill-aġenzija ta’ l-intervent. Il-persuni preżenti waqt l-eżami għandhom jiġu marbuta b’ġurament ta’ segretezza. 2. Il-Kummissjoni għandha tiġi mgħarrfa mingħajr dewmien bl-offerti mibgħuta. Artikolu 7 1. Minbarra fejn tittieħed deċiżjoni biex ma ssir l-ebda għotja u mingħajr preġudizzju għad-dispożizzjonijiet ta’ paragrafi 2 u 3, l-għotja għandha ssir lil xi wieħed minn dawk li jagħmlu l-offerti li l-offerta tiegħu ma taqbiżx l-ammont totali tal-premium. 2. Fejn kwantità massima tkun ġiet iffissata għall-istedina għall-offerti, l-għotja għandha tingħata lil dak li għamel l-offerta li jipproponi l-ammont l-aktar baxx tal-premium. Jekk ma jingħatax kont tal-kwantità massima kollha kemm hi minn dak li jagħmel l-offerta, l-għotjiet għandhom isiru lil dawk li jagħmlu l-offerti li l-offerti tagħhom ikun fihom it-tieni ammont l-aktar baxx tal-premium propost. 3. Madankollu, fejn il-proċedura pprovduta fil-pararafu 2 tkun, meta tqis ċertu offerta, tikkawża li tinqabeż il-kwantità massima, l-ammont li jibqa’ biss mill-ammont massimu għandu jingħata lil dak li għamel l-offerti msemmija. L-offerti li jipproponu l-istess premium u li, jekk il-kwantità totali li jirrappreżentaw ikunu ġew aċċettati, ikunu l-kaġun li tinqabeż il-kwantità massima għandhom jitqiesu fil-proporzjoni tal-kwantità riferita f’kull offerta. Artikolu 8 1. Għotja għandha: (a) tagħti d-dritt tal-ħruġ, fir-rigward tal-kwantità li għaliha jingħata l-premium, ta’ ċertifikat li juri fost ħwejjeġ oħra il-premium speċifikat fl-offerta; (b) tinvolvi l-obbligazzjoni li ssir applikazzjoni għal ċertifikat bħal dan, rigward dik il-kwantità, lill-aġenzija li lilha kienet mibgħuta l-offerta. 2. Id-dritt u l-obbligi li joħorġu minn għotjiet m’għandhomx ikunu trasferibbli. Dak id-dritt għandu jiġi eżerċitat u dak l-obbligu għandu jitwettaq fi żmien tmintax-il jum wara li jkun skada l-perjodu għas-sottomissjoni ta’ l-offerti. Artikolu 9 1. L-aġenzija ta’ l-intervent għandha minnufih tgħarraf lil dawk li jagħmlu l-offerti bir-riżultat tal-parteċipazzjoni tagħhom fil-proċedura ta’ l-għoti ta’ l-offerti. L-aġenzija għandha wkoll tibgħat prospetti ta’ għotja lil dawk li jirbħu l-offerti. 2. Il-prospetti ta’ għotja għandhom jindikaw mill-inqas: (a) l-istedina li għandha x’taqsam magħha l-offerta; (b) il-kwantità li dwarha l-premium jingħata; (ċ) il-premium li jrid jitħallas għall-kwantità riferita taħt (b). Artikolu 10 1. Ħlief f’każijiet ta’ forza maġġuri, id-depożitu meħtieġ għall-istedina għall-offerti għandu jiġi rilaxxat biss fir-rigward tal-kwantità. (a) li għaliha dak li għamel l-offerta: - ma jkunx irtira l-offerta; u - fil-limitu taż-żmien speċifikat u wara li jikkonforma mal-kondizzjonijiet stipulati, ikun applika għal ċertifikat; jew (b) fir-rigward li tagħha ma tkun saret l-ebda għotja. 2. Id-depożitu għandu jiġi rilaxxat minnufih. 3. Fil-każijiet ta’ forza maġġuri, l-aġenzija ta’ l-intervent għandha tistabbilixxi l-miżuri meħtieġa minħabba fiċ-ċirkostanzi invokati. TITOLU II Ċertifikati ta’ premium ta’ żnaturazzjoni Artikolu 11 1. Ċertifikati jistgħu jinkisbu biss permezz ta’ applikazzjoni li trid issir qabel ma sseħħ l-iżnaturazzjoni. 2. Malli jirċievu applikazzjoni bħal dik, l-awtoritajiet kompetenti ta’ l-Istati Membri għandhom joħorġu ċertifikat biss jekk: (a) meta issir l-applikazzjoni: - kien jgħodd premium iffissat b’mod uniformi mal-Komunità kollha; jew - l-applikant ikun irnexxielu jirbaħ l-offerta għal premium; u (b) tingħata prova li l-applikant ikun iddepożita depożitu ta’ żnaturazzjoni biex jiggarantixxi li żnaturazzjoni tkun sejra tiġi effettwata matul il-perjodu ta’ validità taċ-ċertifikat. Artikolu 12 1. L-applikazzjonijiet għall-ħruġ ta’ ċertifikati għandhom isiru bil-miktub. 2. L-applikazzjonijiet għandhom jindikaw: (a) l-isem u l-indirizz ta’ l-applikant; (b) it-tip u l-kwantità totali taz-zokkor li jrid jiġi żnaturat; (ċ) fejn xieraq, il-prospett ta’ l-għotja li għaliha tirrelata l-applikazzjoni, L-awtoritajiet kompetenti ta’ l-Istati Membri jistgħu jeħtieġu iktar informazzjoni. Artikolu 13 1. Mingħajr preġudizzju għad-dispożizzjonijiet ta’ dan ir-Regolament, l-awtoritajiet kompetenti ta’ l-Istati Membri għandu jkollhom iċ-ċertifikat stampat fil-pajjiżi rispettivi tagħhom. 2. Iċ-ċertifikat għandu jindika, b’mod partikolari: (a) l-isem u l-indirizz tad-detentur titolari; (b) il-ġurnata li fiha tkun saret l-applikazzjoni; (ċ) it-tip u l-kwantità totali taz-zokkor li jrid jiġi żnaturat; (d) il-kwantità minima ta’ zokkor li jrid jiġi żnaturat kull jum f’post partikolari; (e) skond kif xieraq, u fil-munita kurrenti ta’ l-Istat Membru li joħroġ iċ-ċertifikat: - il-premium iffissat b’mod uniformi mal-Komunità kollha għall-kwalità ta’ zokkor imsemmi u applikabbli fil-jum li fih tiġi depożitata l-applikazzjoni; - il-premium iffissat bħala riżultat ta’ stedina għall-offerti; (f) l-aħħar jum tal-validità taċ-ċertifikat. 3. Iċ-ċertifikat għandu jsir mill-inqas f’żewġ kopji, kopja waħda għad-detentur titolari, l-oħra għall-awtorità kompetenti ta’ l-Istat Membru li fih isir. Artikolu 14 1. Il-ħruġ taċ-ċertifikat għandu: (a) jagħti d-dritt għall-ħlas tal-premium muri fuq iċ-ċertifikat għall-kwantità msemmija wara l-iżnaturazzjoni; (b) jinvolvi l-obbligu li jiġi żnaturat iz-zokkor taħt il-kondizzjonijiet preskritti fiċ-ċertifikat. 2. Fejn il-kwantità ta’ zokkor żnaturat jaqbeż il-kwantità murija fuq iċ-ċertifikat b’mhux iktar minn 2 %, għandu jitqies bħala li ġie żnaturat skond dak id-dokument. 3. Fejn il-kwantità ta’ zokkor żnaturat m’huwiex aktar minn 2 % aktar baxx mill-kwantità murija fuq iċ-ċertifikat, l-obbligazzjoni ta’ l-iżnaturazzjoni għandha titqies li tkun twettqet. Artikolu 15 1. L-obbligazzjoni li toħroġ miċ-ċertifikat m’għandhiex tkun trasferibbli. Id-dritt li jinħoloq miċ-ċertifikat jista’ jiġi trasferit mid-detentur titolari matul il-perjodu tal-validità taċ-ċertifikat. 2. Fir-rigward ta’ xi ċertifikat wieħed trasferiment jista’ jsir biss: (a) favur persuna waħda li tirċevih; u (b) fir-rigward tal-kwantità totali murija fuq iċ-ċertifikat. 3. It-trasferiment għandu jseħħ mid-data li fiha l-awtorità kompetenti ta’ l-Istat Membru li jkun ħareġ iċ-ċertifikat idaħħal fuq dak iċ-ċertifikat l-isem u l-indirizz tal-persuna li tirċievi t-trasferiment u d-data li fiha ddaħħlu, awtentikati mit-timbru ta’ l-awtorità. Id-dettalji għandhom jitniżżlu fuq l-applikazzjoni tad-detentur titolari. Dak li jirċievi t-trasferiment ma jistax jittrasferixxi d-dritt tiegħu jew jittrasferih lura lid-detentur titolari. Artikolu 16 1. Iċ-ċertifikat għandu jkun validu mid-data li fiha jinħareġ sa l-aħħar tal-ħdax-il xahar li jiġu wara dak li fih ikun inħareġ. Iċ-ċertifikat għandu jitqies li jkun inħareġ fil-jum li fih tkun ġiet depożitata l-applikazzjoni ma’ l-awtorità kompetenti ta’ l-Istat Membru msemmi. 2. L-applikazzjonijiet għal ċertifikati riċevuti mill-awtorità jew f’wieħed mill-jiem mhux tax-xogħol tagħha jew wara l-4.00 (ta’ fil-għaxija) f’wieħed mill-jiem tax-xogħol tagħha, għandhom jitqiesu bħala li jkunu ġew depożitati fl-ewwel jum tax-xogħol li jiġi wara l-jum li fiha tkun irċevithom. 3. Il-limitu taż-żmien preskritt fil-paragrafu 2 għandu jiġi mtawwal b’siegħa fl-Italja matul il-perjodu meta jkun fis-seħħ il-Ħin tas-Sajf f’dak l-Istat Membru. Artikolu 17 1. L-ammont tad-depożitu ta’ l-iżnaturazzjoni għandu jkun ta’ unit ta’ kont għal kull 100 kg ta’ zokkor. 2. L-applikant jista’ jiddepożita d-depożitu jew bi flus kontanti jew fil-forma ta’ garanzija minn impriża li tikkonforma mal-kriterji preskritti mill-Istat Membru li ssir it-talba għaċ-ċertifikat. Id-dispożizzjonijiet tat-tieni subparagrafu ta’ l-Artikolu 5(2) għandhom jgħoddu. Artikolu 18 1. Bla ħsara għad-dispożizzjonijiet tal-paragrafu 2, fejn l-obbligazzjoni għall-iżnaturazzjoni ma tkunx twettqet, id-depożitu għandu jiġi sekwestrat. L-ammont tad-depożitu li jrid jiġi sekwestrat għandu jkun ugwali għad-differenza bejn: (a) 98 % tal-kwantità taz-zokkor murija fuq iċ-ċertifikat; u (b) l-kwantitajiet taz-zokkor li fil-fatt ikun ġie żnaturat. Madankollu, fejn il-kwantità ta’ zokkor żnaturat tkun ta’ inqas minn 2 % tal-kwantità murija fuq iċ-ċertifikat, id-depożitu totali għandu jiġi sekwestrat. 2. Fejn l-iżnaturazzjoni ma tkunx tista’ titwettaq taħt il-kondizzjonijiet preskritti fiċ-ċertifikat bħala riżultat ta’ ċirkostanzi li jitqiesu li jikkostitwixxu każ ta’ forza maġġuri u fejn tkun saret talba sabiex jitqiesu dawn iċ-ċirkostanzi, l-Istat Membru kkonċernat għandu jistabbilixxi l-miżuri meħtieġa minħabba fiċ-ċirkostanzi invokati. 3. Id-depożitu għandu jiġi rilaxxat minnufih fejn iz-zokkor ikun ġie żnaturat taħt il-kondizzjonijiet preskritti fiċ-ċertifikat. TITOLU III Żnaturazzjoni Artikolu 19 1. L-Istati Membri għandhom jaħtru aġenziji kompetenzi sabiex jissorveljaw l-iżnaturazzjoni u biex jiżguraw li z-zokkor żnaturat jintuża biss għall-għalf ta’ l-annimali. 2. L-iżnaturazzjoni għandha tiġi effettwata f’impriżi approvati mill-Istat Membru li fih twettaq l-iżnaturazzjoni. L-Istati Membri għandhom jagħtu l-approvazzjoni biss lill-fabbriki li jimmanifatturaw zokkor jew tgħam kompost jew lill-imħażen doganali li fihom l-iżnaturazzjoni tista’ tiġi effettivament sorveljata. 3. Il-kwantità minima li trid tiġi żnaturalizzata kull kull f’xi post wieħed għandha tkun ta’ 20 tunnellati metrika. L-Istati Membri jistgħu madankollu jiffissaw kwantità minima oħra. 4. Il-persuna kkonċernata għandha, f’ħin biżżejjed tippermetti għas-sorveljanza, tgħarraf lill-aġenzija riferita fil-paragrafu 1 bid-dettalji li ġejjin bil-miktub: (a) ismu u l-indirizz tiegħu; (b) it-tip u l-kwantità taz-zokkor li jrid jiġi żnaturat; (ċ) il-post li fih tiġi effettwata l-iżnaturazzjoni; (d) il-ħin stmat għall-iżnaturazzjoni. L-Istati Membri jistgħu jeħtieġu iktar informazzjoni. Artikolu 20 1. Fejn id-detentur titolari jew il-persuna li tirċievi t-trasferiment ta’ ċertifikat ikollu l-ħsieb li jiżnatura z-zokkor fi Stat Membru ieħor li ma jkunx dak li fih inħareġ iċ-ċertifikat: (a) għandu jirritorna ċ-ċertifikat lill-awtorità kompetenti ta’ l-Istat Membru li ħarġu hawnhekk iżjed ’il quddiem msejjaħ l-"l-awtorità tal-ħruġ", u għandu jinforma lill-awtorità bil-miktub dwar il-ħsieb tiegħu; (b) għandu japplika lill-awtorità kompetenti ta’ l-Istat Membru li fih tkun sejra sseħħ l-iżnaturazzjoni, hawnhekk iżjed ’il quddiem imsejjaħ l-"awtorità li tħallas", għal ċertifikat biex jissostitwixxi l-ewwel wieħed. 2. Fejn japplika l-paragrafu 1: (a) l-awtorità li toħroġ, wara li tispezzjona l-awtentiċità taċ-ċertifikat, għandha tibagħtu mingħajr dewmien lill-awtorità li tħallas; (b) l-awtorità li tħallas għandha toħroġ ċertifikat ġdid li jkun fih għall-inqas l-informazzjoni li tidher fuq iċ-ċertifikat maħruġ mill-awtorità tal-ħruġ, u b’mod partikolari d-data li fiha tkun saret l-applikazzjoni. Madankollu, l-informazzjoni pprovduta fl-Artikolu 13(2)(d) għandha tiġi emendata kif meħtieġ mill-awtorità li tħallas u l-premium għandu jiġi espress fil-munita kurrenti ta’ l-Istat Membru li fih tinstab l-awtorità li tħallas; (ċ) l-awtorità li tħallas għandha, malli l-kwantità ta’ zokkor msemmi jkun ġie żnaturat taħt il-kondizzjonijiet preskritti fiċ-ċertifikat, tinforma lill-awtorità tal-ħruġ sabiex id-dispożizzjonijiet ta’ l-Artikolu 18 ikunu jistgħu jiġu applikati. Artikolu 21 1. Il-premium għandu jitħallas mill-Istat Membru li fih tkun saret l-iżnaturazzjoni. 2. Il-premium għandu jitħallas biss jekk: (a) iz-zokkor ġie żnaturat taħt sorveljanza f’impriża approvata minn waħda mill-proċessi elenkati fil-lista fl-Anness; (b) il-kwantità ta’ zokkor żnaturat kull jum f’xi post wieħed kienet: - mhux inqas minn 20 tunnellata mettika jew - mhux inqas mill-kwantità minima ffissata mill-Istat Membru speċifikat fil-paragrafu 1. Artikolu 22 1. Il-premium għaz-zokkor mhux maħdum ta’ kwalità oħra għajr dik tal-kwalità standard għandha tiġi mmoltiplikata permezz ta’ koeffiċjent. 2. Dan il-koeffiċjent għandu ugwali għall-produzzjoni ta’ zokkor mhux maħdum in kwistjoni diviża bi 92. Il-produzzjoni għandha tiġi kkalkolata skond id-dispożizzjonijiet ta’ l-Artikolu 1 tar-Regolament (KEE) Nru 431/68 [8] tad-9 ta’ April 1968 li jistabbilixxi l-kwantità standard għaz-zokkor mhux maħdum u li jiffissa l-post fejn tinqasam il-fruntiera tal-Komunità fir-rigward tal-kalkolu tal-prezzijiet cif għaz-zokkor. Artikolu 23 Jekk, bejn: - id-depożitu ta’ applikazzjoni għall-premium, fejn il-premium huwa fissat b’mod uniformi; jew - id-data ta’ skadenza tal-perjodu għas-sottomissjoni ta’ l-offerti, fejn il-premium huwa ffissat permezz ta’ proċedura ta’ għoti bl-offerti; u l-iżnaturazzjoni, ikun hemm xi bidla fil-prezzijiet iffissati skond ir-Regolament Nru 1009/67/KEE, disposizzjoni tista’ ssir għall-aġġustament tal-premiums. Artikolu 24 1. Il-premium għandu jitħallas: (a) l-aktar kmieni, wara li tingħata prova li z-zokkor ikun ġie żnaturat skond il-kondizzjonijiet preskritti fiċ-ċertifikat; (b) l-aktar tard, fl-aħħar tax-xahar ta’ wara dak li fih il-prova speċifikata taħt (a) tingħata. 2. Ħlasijiet bil-quddiem fuq il-premiums m’għandhomx ikunu permessi. TITOLU IV Dispożizzjonijiet ġenerali Artikolu 25 1. Fejn zokkor żnaturat jintbagħat minn Stat Membru għall-Stat Membru ieħor, il-prova li huwa zokkor żnaturat minn wieħed mill-proċessi speċifikati fl-Anness tista’ tingħata biss permezz ta’ sottomissjoni lill-Istat Membru tad-destinazzjoni jew ta’ dokument T2 kif ipprovdut fl-Artikolu 39 tar-Regolament (KEE) Nru 542/69 [9] jew ta’ dokument T2L kif ipprovdut fl-Artikolu 1 tar-Regolament (KEE) Nru 2313/69 [10] Taqsima 31 li jkun fih, b’żieda mad-deskrizzjoni ta’ oġġetti, waħda mill-konfermi li ġejjin: "Denaturierter Zucker" "Sucre dénaturé" "Zucchero denaturato" "Gedenatureerde suiker" (Denatured sugar) 2. Il-konferma ipprovduta fil-paragrafu 1 għandha tiddaħħal biss mill-awtorità kompetenti ta’ l-Istat Membru li jkun qed jesporta jekk iz-zokkor imsemmi jkun ġie żnaturat minn wieħed mill-proċessi speċifikati fil-paragrafu 1. Il-konferma għandha wkoll tindika it-tip u l-kwantità ta’ prodotti wżati biex jiżnaturaw 100 kilogramma ta’ zokkor. Artikolu 26 L-informazzjoni dwar il-kwantitajiet meħtieġa f’dan ir-Regolament għandhom, fir-rigward taz-zokkor mhux maħdum, jittieħdu li jirreferu għall-piż tali kwali. Artikolu 27 Ir-Regolament (KEE) Nru 2061/69 huwa b’dan imħassar. Għandu, madankollu, ikompli jgħodd fir-rigward ta’ operati li għalihom ikun inħareġ ċertifikat matul il-perjodu ta’ validità ta’ dak ir-Regolament. Artikolu 28 Dan ir-Regolament għandu jidħol fis-seħħ fil-15 ta’ Jannar 1972 Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, fl-14 ta’ Jannar 1972. Għall-Kummissjoni Il-President Franco M. Malfatti [1] ĠU C 308, tat-18.12.1967, p. 1. [2] ĠU L 282, tat-23.12.1971, p. 8. [3] ĠU L 263, tal-21.10.1969, p. 1. [4] ĠU tal-31.12.1971, p. 1. [5] ĠU L 263, tal-21.10.1969, p. 19. [6] ĠU L 85, tal-15.4.1971, p. 18. [7] ĠU L 50, taĺ-4.3.1970, p. 1. [8] ĠU L 89, taĺ-10.4.1968, p. 3. [9] ĠU L 77, tad-29.3.1969, p. 1. [10] ĠU L 295, taĺ-24.11.1969, p. 8. -------------------------------------------------- ANNESS I. Kondizzjonijiet ġenerali Fejn, bħala riżultat ta’ spezzjoni uffiċjali ta’ prodotti wżati fl-iżnaturazzjoni u definiti taħt III, tinstab differenza bejn ir-riżultat ta’ l-ispezzjoni u l-kontenut minimu speċifikat għas-sustanzi li jiffurmaw dawk il-prodotti, it-tolleranzi li ġejjin (latitudnijiet tekniċi) għandhom ikunu permesi: (a) għal proteina mhux maħduma: 2 unitajiet; (b) għal kontenut totali ta’ xaħam: 10 % tal-kontenut minimu preskritt; (ċ) għall-kontenut ta’ ilma, kalċju u karbonat tal-kalċju: unità waħda. II. Proċessi ta’ Żnaturazzjoni 1. Fejn iz-zokkor huwa maħsub għall-għalf tal-bhejjem ta’ laħam il-frat, għandu jiġi żnaturat minn taħlita omoġenja mill-inqas ma’ kull 100 kilogramma ta’ zokkor: jew | (a)2.5 kg ta’ għalf mill-ħut jew għalf mill-annimali u1 kg ta’ lamtu li jintefaħ ta’ viskosità għolja; | jew | (b)4 kg ta’ ġibs u 1 kg ta’ dqiq fenugreek. | Fejn jintuża għalf mill-ħut, il-kilogramma ta’ lamtu li jintefaħ ta’ viskosità għolja jista’ jiġi mibdul b’1 kg ta’ melħ, kemm jekk żnaturat u kemm jekk le. 2. Fejn iz-zokkor huwa maħsub sabiex jiġi nkluż f’tgħam kompost ta’ sostituti ta’ ħalib u titwettaq spezzjoni fiżika matul il-manifattura tat-tgħam ikkonċernat, l-Istat Membru konċernat jista’, fuq l-applikazzjoni mill-persuna konċernata, iħalli li z-zokkor jiġi żnaturat minn taħlita omoġenja ta’ għall-inqas ta’ 3.75 kg ta’ melħ, kemm jekk ikun żnaturat u kemm jekk le, ma’ kull 100 kg ta’ zokkor, jekk iz-zokkor żnaturat b’dan il-mod ikun mdewweb ma’ għall-inqas 25 kg ta’ lamtu li jitefaħ u mnixxef permezz ta’ rumblar. 3. Fejn iz-zokkor huwa maħsub għall-għalf tan-naħal, għandu jiġi żnaturat minn taħlita omoġenja ma’ kull 100 kilogrammes ta’ zokkor ta’: jew | (a)0.050 kg ta’ octo-acetylsucrose; | jew | (b)0.125 kg ta’ trab tat-tewm b’ 0.050 kg ta’ trab taċ-charcoal tal-ħaxix miżjud; | jew | (c)0.250 kg ta’ ossidu tal-ħadid. | 4. Fejn iz-zokkor huwa maħsub għal għalf biex jinħażen f’xi fossa, għandu jiġi żnaturat: jew | (a)konformi ma’ paragrafu 1 (a); | jew | (b)konformi ma’ paragrafu 1 (b); f’dan il-każ, l-4 kg ta’ ġibs jistgħu jiġu mibdula b’2 kg ta’ lamtu li jintefaħ ta’ viskosità għolja; | jew | (ċ)bit-taħlita omoġenja ma’ kull 100 kg ta’ zokkor ta’ 25 kg ta’ melħ, żnaturat jew le, u 1.9 kg ta’ sulfat tal-ħadid u 0.01-0.03 kg ta’ blu ċar V (KEE Nru E131). | III. Id-definizzjonijiet Għall-għanijiet ta’ dan ir-Regolament: 1. "għalf mill-ħut" ifisser prodott: (a) miksub permezz ta’ tnixxif u tħin ta’ diversi tipi ta’ ħut sħiħ jew bċejjeċ ta’ ħut; (b) b’ kontenut ta’ proteina mhux maħduma ta’ mhux inqas minn 55 % fir-rigward ta’ oġġetti b’ kontenut ta’ ilma ta’ 12 %; (ċ) b’ kontenut totali ta’ xaħam ta’ mhux inqas minn 6 % kalkolat fuq il-bażi tal-materja niexfa; (d) b’riħa karatteristika; 2. "għalf mill-annimali" ifisser prodott: (a) miksub permezz ta’ tnixxif u tħin ta’ karkassi u partijiet minn karkassi ta’ annimali ta’ l-art b’temperatura tal-ġisem relattivament għolja li jkunu għaddew minn trattament ta’ fwar taħt pressjoni għolja u li wara jista’ jitneħħilhom ix-xaħam permezz ta’ estrazzjoni; (b) prattikament mingħajr xagħar, lanżit, rix, qrun, nagħal, ġilda jew il-kontenut ta’ l-istonku u l-intestini; (ċ) b’kontenut ta’ proteina mhux maħduma ta’ mhux inqas minn 50 % fir-rigward ta’ oġġetti b’kontenut ta’ ilma ta’ 12 %; (d) b’kontenut totali ta’ xaħam ta’ mhux inqas minn 6 % kalkolat fuq il-bażi tal-materja niexfa; 3. "ġibs" ifisser prodott: (a) li jkun fih mhux inqas minn 90 % ta’ karbonat tal-kalċju (CaCO3); (b) li l-analiżi tiegħu juri 35 % jew aktar ta’ kalċju (Ca); 4. "fenugreek", trigonella phoenum graecum, ifisser prodott: (a) b’riħa karatteristika; (b) li jkun fih it-trigonelline; (ċ) li l-analiżi tiegħu juri kontenut ta’ proteina mhux maħduma ta’ mhux inqas minn 25 % u ta’ kontenut totali ta’ xaħam ta’ mhux inqas minn 5 %; 5. "lamtu li jintefaħ ta’ viskosità għolja" ifisser: lamtu, kemm jekk immodifikat u kemm jekk le, li juri ċerti karatteristiċi minimi ta’ reżistenza għall-filtrazzjoni, li għandhom jiġu vverifikati permezz tat-test li ġej: Ipprepata ġo tazza kbira: 99 gr ta’ zokkor abjad kristallizzat; 1 gr tal-kampjun ta’ prodott li għandu jiġi ttestjat. Żid 200 ml ta’ ilma. Ċaqlaq jew ħawwad it-taħlita għal tliet sigħat f’temperatura ta’ 25 °C. Ipproċedi bit-test tal-filtrazzjoni kif ġej: Ferra 20 ml tat-taħlita għal ġo lembut Büchner ta’ dijametru ta’ 45 mm mgħotti b’karta tal-filtru bla rmied Schleicher and Schüll (Prolabo black band) u daħħalha ġo fjaskun taħt vakwu tal-merkurju ta’ 10 ċm. Il-volum filtrat f’żewġ minuti ma għandux jaqbeż is-6 ml. 6. "melħ" ifisser klorat tas-sodju (NaCl); 7. "ferric oxide" ifisser prodott li jkun fih mhux inqas minn 50 % ta’ Fe2O3, ta’ kulur minn aħmar skur sa kannella, u magħmul trab sal-grad ta’ finezza li jippermetti li 90 % jgħaddu minn ġo għarbiel b’qies tat-toqob ta’ 0.710 mm. --------------------------------------------------